Съобщение на председателството
Председател
Преди всичко бих искал да ви прочета важна информация. На 2 декември получих съобщение от Комисията, адресирано до Европейския парламент и Съвета, относно последствията от влизането в сила на Договора от Лисабон за междуинституционални механизми за вземане на решения, които са в ход. По силата на това съобщение Парламентът следва да поиска всички посочени в съобщението предложения, по отношение на които той разполага с компетентности чрез Договора от Лисабон, да бъдат внесени отново в Парламента. Парламентът също така отбелязва факта, че въз основа на това съобщение Европейската комисия е оттеглила някои предложения.
Относно внесените законодателни предложения, които все още не са разгледани към 1 декември 2009 г. - датата на влизане в сила на Договор от Лисабон - председателят на Комисията призовава парламентарните комисии, до които вече са внесени предложения в сега съществуващия законов срок, както е вписано в протоколите на месечните сесии, да проверят правните основания и процедурните изменения, предложени от Комисията, наред с всички други изменения, които следва да се направят съгласно разпоредбите на Договора от Лисабон, и да решат дали възнамеряват да определят приетите вече становища съгласно процедурата за консултации като позиции на първо четене с обикновена законодателна процедура или като одобрения.
Парламентът, разбира се, запазва правото си при всички случаи да поиска от Комисията да представи ново предложение. При предложения, за които не са проведени консултации с Парламента преди влизането в сила на Договора от Лисабон, Комисията следва да внесе нови предложения съгласно обикновената законодателна процедура или друга подходяща процедура.
Това е съобщение за законодателните действия, които ни предстоят в близко бъдеще - съобщение относно взаимоотношенията между Европейската комисия и Европейския парламент в хода на законодателния процес. Както знаете, намираме се в преходен период - преминаваме от Договора от Ница към Договора от Лисабон и в същото време започва нов парламентарен мандат. Новата Комисия все още не е одобрена. Всичко това изисква доста усилена съвместна работа между Комисията и Парламента, която трябва да се извършва в съответствие със закон, и това е темата на съобщението.
